
Előterjesztés
a Közgyűlés részére

Tisztelt Közgyűlés!
A Fővárosi Közgyűlés 2015. december 2-i és 2016. február 17-i ülésén a Fővárosi Önkormányzat és a Budapest Főváros Városépítési Tervező Kft. között fennálló 2013. március 11-én létrejött és 2015. december 31-ig hatályos Közszolgáltatásról szóló keretmegállapodásának hatályát módosította a fővárosi önkormányzat az új megállapodás megkötéséig. Valamint döntött arról az 1760/2015. (12.02.) sz. határozatával, hogy új keretmegállapodás kidolgozása szükséges.
Új megállapodás kidolgozásának szükségessége
Az eddigi közszolgáltatási időszakban a BFVT Kft. kiváló szakmai ismerettel, hatékonyan, gazdaságosan látta el a feladatát, a Fővárosi Önkormányzat Közgyűlésének lehetősége volt a főváros tervszerű fejlesztését biztosító terület- és településfejlesztési koncepcionális és stratégiai dokumentumok, valamint településrendezési eszközök elfogadására (pl.: Budapest 2030 Városfejlesztési Koncepció, Fővárosi településszerkezeti terv (TSZT), Fővárosi rendezési szabályzat (FRSZ)).
Ugyanakkor a Fővárosi Önkormányzat és a BFVT Kft. közötti közel 3 éves keretmegállapodásos jogviszony alatt felmerült egyes koncepcionális problémák a gyakorlatban esetenként nehezítették a mindkét Fél érdekét szolgáló együttműködést a közfeladatok folyamatos ellátásában. 
Ezért vált indokolttá a finanszírozási és feladatellátási modell újragondolása, amely során figyelembe vettük az elmúlt évek BFVT Kft.-vel kötött szerződéses gyakorlatának tapasztalatait, valamint a Fővárosi Önkormányzat más gazdasági társaságaival kötött közfeladat-ellátási megállapodások metodikáját is.
Új koncepció jogalapja, tartalma
Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 23. § (1) bekezdése alapján a fővárosi önkormányzat ellátja mindazokat a terület- és településfejlesztési, valamint területrendezési, településrendezési és településüzemeltetési feladatokat, amelyek a főváros egészét érintik, vagy amelyek a fővárosnak az országban betöltött különleges szerepköréhez kapcsolódnak. E körben a Fővárosi Önkormányzat feladata különösen az Mötv. 23. § (4) bekezdés 2. és 12. pont szerinti, a kerületek határain átnyúló településrendezés, terület- és településfejlesztés, illetve a környezet- és természetvédelem. 
A fővárosi önkormányzat fentiekben ismertetett közfeladatainak ellátása érdekében kizárólagos jogot biztosít a 100 %-os tulajdonában álló BFVT Kft.-nek a Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. rendelet (a továbbiakban: Vagyonrendelet) 4. melléklet 24. pont szerint: “A Magyarország helyi önkormányzatairól szóló 2011. évi CLXXXIX. törvény 23. § (1), valamint a 23. § (4) 2., 12. pontja alapján, Budapest közigazgatási területén a terület- és településfejlesztéssel, a területrendezéssel, a kerületek határain átnyúló településrendezéssel, valamint a környezet- és természetvédelemmel kapcsolatos feladatok körében a jogszabályokban előírt vizsgálati és előkészítő munkák, a környezetvédelmi, területfejlesztési és településfejlesztési dokumentumok, településrendezési eszközök elkészítésével, tervezésével kapcsolatos közszolgáltatási feladatok ellátása tekintetében: a BFVT Kft.”
A BFVT Kft. a Fővárosi Önkormányzat által kizárólagosan kontrollált, egyben a közbeszerzésekről szóló 2015. évi CXLIII. törvény (a továbbiakban: Kbt.) 9. § (1) bekezdés h) pontja szerinti gazdasági társaság, így jelen Megállapodás megkötésére a Fővárosi Önkormányzat közbeszerzési eljárás lefolytatása nélkül jogosult.
A javaslat szerint az új Közfeladat ellátás feltételeiről szóló megállapodás (a továbbiakban: Megállapodás) (1. sz. melléklet) határozott időre, 2019. december 31-ig jön létre, és erre az időszakra szabályozza a közfeladatok ellátásáért és finanszírozásáért felelős Fővárosi Önkormányzat és a feladat ellátás előkészítéséért, megszervezéséért felelős BFVT Kft. közötti jogviszonyt a Vagyonrendeletben meghatározott alanyi, tárgyi és tevékenységi körben, illetve területi illetékességgel.
Új elem a Megállapodásban, hogy az elkülöníti a BFVT Kft. által ellátott fejlesztési- és közfeladatok ellátását, valamint ezek finanszírozását. Az elhatárolás alapja a számvitelről szóló 2000. évi C. törvény 25. § (6) bekezdése. Amennyiben a terület- és településfejlesztési területen fejlesztési projektfeladatok (építészeti-műszaki tervezési feladatok, szoftverfejlesztési feladatok) megvalósítása válik szükségessé, azt a BFVT Kft. külön projekt Megállapodás alapján láthatja el.
A Megállapodás tartalmazza a megfelelő feladat meghatározást, amelyben a BFVT Kft. közreműködik a fővárosi önkormányzat hatáskörébe tartozó településrendezési, terület- és településfejlesztési, valamint egyes környezetvédelemmel összefüggő közfeladatok ellátásának előkészítésében, megszervezésében, a közfeladat-ellátást biztosító tervezési dokumentumok elkészítésében, az önkormányzati döntés-előkészítésben. 
A Megállapodás alapján a hatékony és ellenőrizhető finanszírozási módszer kialakítása érdekében a BFVT Kft. közfeladat ellátásának finanszírozására szánt forrást a Fővárosi Önkormányzat a mindenkori éves költségvetési rendeletében biztosítja. A Fővárosi Önkormányzat éves költségvetési rendeletének hatályba lépését követően a BFVT Kft.-t a Fővárosi Önkormányzat költségvetési rendeletében a közfeladat ellátásra biztosított forrás időarányosan (havi 1/12-ed része) illeti meg. A BFVT Kft. a Fővárosi Önkormányzat által havi rendszerességgel biztosított forrás felhasználásáról negyedéves beszámolót és éves számszaki és szöveges beszámolót készít. 
A Fővárosi Önkormányzat 2016. évi költségvetéséről szóló rendeletében a BFVT Kft. által ellátandó feladatok ellentételezésére 500.000 ezer Ft a „821901 BFVT Kft. Közszolgáltatás” cím kiadási előirányzatán rendelkezésre áll.
Az új megállapodás kellő alapot biztosít a fővárosi önkormányzatnak a fentiekben ismertetett területen fennálló kötelező és önként vállalt közfeladatai ellátásának jogszabályi előírásoknak megfelelő, szakszerű, hatékony, finanszírozását és a feladatellátást tekintve is kontrollálható elvégzéséhez.
A Megállapodás tervezet a Támogatásokat Vizsgáló Iroda részére megküldésre került.
A BFVT Kft. 2016. üzleti tervének elfogadására jelen közgyűlés külön napirendjében kerül sor.

Kérem a Tisztelt Közgyűlést, hogy az előterjesztést megtárgyalni és a döntési javaslatokat elfogadni szíveskedjen.

Határozati javaslat
A Fővárosi Közgyűlés úgy dönt, hogy:

jóváhagyja és megköti a Fővárosi Önkormányzat és a BFVT Kft. közötti Közfeladat-ellátás feltételeiről szóló Megállapodást az előterjesztés 1. sz. melléklete szerinti tartalommal.
határidő:	a TVI által megküldött állásfoglalást követően azonnal 
felelős: 	Tarlós István főpolgármester



felkéri a főpolgármestert, hogy gondoskodjon a BFVT Kft. által ellátott Közfeladatok finanszírozási mértékének a mindenkori éves költségvetési rendeletben történő biztosításáról.
határidő:	évente, a költségvetési rendelet elfogadása
felelős: 	Tarlós István főpolgármester


Határozathozatal módja:
                  1. 2. határozati javaslat egyszerű többség

Budapest, 2016. március  „   ”
	dr. Szeneczey Balázs
főpolgármester-helyettes

	
Láttam:

	Sárádi Kálmánné dr.
főjegyző

